Document ID: 32001R1081

Kommissionens forordning (EF) nr. 1081/2001
af 1. juni 2001
om ændring af forordning (EF) nr. 1476/95, (EØF) nr. 1963/79 og (EF) nr. 2768/98 og om ophævelse af forordning (EØF) nr. 205/73 om meddelelser mellem medlemsstaterne og Kommissionen inden for fedtstofsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 2826/2000(2), særlig artikel 2, stk. 2, artikel 12a og artikel 20a, stk. 7, og
ud fra følgende betragtninger:
(1) Bestemmelserne i Kommissionens forordning (EØF) nr. 205/73 af 25. januar 1973 om meddelelser mellem medlemsstaterne og Kommissionen inden for fedtstofsektoren(3), senest ændret ved forordning (EØF) nr. 1058/87(4), er blevet overflødige med visse undtagelser. Forordningen bør derfor ophæves, idet dens bestemmelser i artikel 4 og 5 om samhandel og produktionsrestitutioner indsættes i Kommissionens forordning (EF) nr. 1476/95 af 28. juni 1995 om særlige gennemførelsesbestemmelser for ordningen med importlicenser for olivenolie(5) og Kommissionens forordning (EØF) nr. 1963/79 af 6. september 1979 om gennemførelsesbestemmelser for produktionsrestitutioner for olivenolie, der anvendes til fremstilling af visse former for konserves(6), senest ændret ved forordning (EØF) nr. 1458/89(7).
(2) Det er nødvendigt at følge markedspriserne for de forskellige kategorier af olivenolie for at kunne vurdere, om at det er nødvendigt at anvende bestemmelserne i Kommissionens forordning (EF) nr. 2768/98 af 21. december 1998 om støtteordningen for privat oplagring af olivenolie(8).
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
1. Efter artikel 1 i forordning (EF) nr. 1476/95 indsættes: "Artikel 1a
1. Medlemsstaterne meddeler Kommissionen:
a) senest den 5. og den 20. i hver måned for de foregående 15 dage med hensyn til de produkter, der er nævnt i artikel 1, stk. 2, litra c), i forordning nr. 136/66/EØF
b) i løbet af den første måned efter afslutningen af hvert høstår med hensyn til de varer, der er nævnt i artikel 1, stk. 2, litra d) og e), i den nævnte forordning
de mængder, for hvilke der er udstedt import- eller eksportlicenser, med særlig angivelse af mængder og, i de i artikel 2, stk. 1, omhandlede tilfælde, herkomst.
Såfremt indførslen eller udførslen af de mængder, for hvilke der er ansøgt om licenser eller forudfastsættelse i en medlemsstat, at denne findes at kunne udgøre en fare for forstyrrelser på markedet, underretter medlemsstaten straks Kommissionen derom, idet der skelnes mellem de mængder, for hvilke der er ansøgt om licenser eller forudfastsættelse, som endnu ikke er udleveret eller imødekommet, og de mængder, for hvilke der er udstedt licenser og imødekommet ansøgninger om forudfastsættelse i løbet af de pågældende 15 dage.
2. I henhold til denne artikel forstås ved:
a) de 15 dage, der går forud for den 5. i hver måned: perioden fra den 16. til slutningen af måneden før den anførte dato
b) de 15 dage, der går forud for den 20. i hver måned: perioden fra den 1. til den 15. i samme måned."
2. Efter artikel 2 i forordning (EØF) nr. 1963/79 indsættes: "Artikel 2a
Med hensyn til den produktionsrestitution, der er nævnt i artikel 20a i forordning nr. 136/66/EØF, meddeler medlemsstaterne i løbet af den første måned i hvert høstår Kommissionen de mængder olivenolie, som er undergivet kontrol i løbet af det foregående høstår."
3. Efter artikel 3 i forordning (EF) nr. 2768/98 indsættes: "Artikel 3a
Senest hver onsdag meddeler medlemsstaterne Kommissionen de gennemsnitlige priser, der blev konstateret den foregående uge for de forskellige kategorier olivenolie, der er omhandlet i bilaget til forordning nr. 136/66/EØF, på de vigtigste repræsentative markeder på deres område.
De meddelte priser ledsages i givet fald af bemærkninger om transaktionernes omfang og repræsentativitet."
Artikel 2
Forordning (EØF) nr. 205/73 ophæves.
Artikel 3
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. juni 2001.

Labels: 3
17